Per Stig Møller (KF), 2014-03-28:
Jeg vil også godt takke vores fire nordatlantiske folketingsmedlemmer for at have fremsat det her beslutningsforslag.
Jeg synes, det er meget vigtigt, at vi ikke pludseligt får utilsigtede og uhensigtsmæssige grænsehindringer inden for rigsfællesskabet.
Derfor kan jeg også undre mig lidt over, at det ligger under ministeren for nordisk samarbejde, og at hr. Finn Sørensen taler så meget om den aftale fra i fjor om fjernelse af grænsehindringer i Norden, som om man skulle have glemt noget inden for rigsfællesskabet i den forbindelse.
Må jeg minde om, at rigsfællesskabet altså ikke er Norden.
Rigsfællesskabet ligger under statsministeren, Færøerne og Grønland ligger direkte under statsministeren.
Og ved at lægge det over i nordisk samarbejde har man sagt, at rigsfællesskabet for så vidt er et nordisk anliggende.
Det er det ikke.
Det er et rigsfællesskabsanliggende.
Og jeg synes, at det er en fejlvurdering af værdien og betydningen af rigsfællesskabet, at man sådan siger: Det er nordisk.
Det er, som det lige er blevet sagt, det danske rige eller rigsfællesskabet, og det ligger altså ikke under nordiske anliggender.
Så jeg synes, statsministeren skulle have været her, eller at det skulle have været lagt en dag, hvor statsministeren kunne være her.
Selvfølgelig kan der i kraft af EU-lovgivningen, som jo ikke direkte omfatter Grønland og Færøerne, fordi de ikke er medlem af EU, opstå grænsehindringer, som det så er regeringens og det danske Folketings opgave at være opmærksomme på, således at vi får lavet vores ordninger inde i rigsfællesskabet, som fanger det op.
Det samme er jo tilfældet, hvis vi sidder og laver nogle aftaler i Nordisk Råd, at de så også fanges op inden for rigsfællesskabet, for det føles jo fuldstændig uacceptabelt, at Grønland, Færøerne og Danmark oplever grænsehindringer.
Jeg synes, at forslaget viser, at vi ønsker at bevare rigsfællesskabet, men vi kan kun bevare rigsfællesskabet, hvis vi udvikler det og ikke skaber unødige hindringer for livet inden for rigsfællesskabet.
Derfor er jeg meget glad for det her, for det opstod under en debat i Folketinget, hvor det viste sig, at der var nogle problemer, som jeg i hvert fald ikke var opmærksom på, hvor jeg så også opfordrede til, at vi så laver et beslutningsforslag.
Jeg er også glad for, at regeringen tager så positivt imod det og iværksætter undersøgelsen.
Det er klart, at vi er sent i folketingsåret, men det vil sige, at de nødvendige lovændringer, som må følge af undersøgelsen, må vi jo kunne klare i folketingssamlingen 2014-15, og i tillid til det giver vi vores tilsagn til det her forslag, som jeg finder er meget vigtigt.
For os er rigsfællesskabet noget, vi har fået fra fortiden af mange forskellige historiske grunde, mere eller mindre tilfældige, men det er nu altså rigsfællesskabet, som binder os sammen, og som vi skal styrke ved at udvikle det og fjerne ting, som direkte skader det, eller som man føler er mærkelige, om det så er i Nuuk eller i Thorshavn, man pludselig føler sig mærkeligt behandlet.
Det skal der ikke være tilfælde af.
Jeg er meget glad for den præcisering, for det er nok også det, der ligger mig på sinde.
Rigsfællesskabet er ikke en delmængde af Norden.
Rigsfællesskabet er sig selv.
Men så er jeg enig med hr. Finn Sørensen i, at det er to parallelle forløb, og dem kunne man lige så godt have sat i gang.
Det er jeg så enig i.
Og derved er vi jo så stadig væk enige her bredt i Folketinget om, at vi skal have gjort noget ved det hurtigst muligt.